**丹尼士巨龍**（Dennis Dragon），香港中華巴士嗰啲特別稱為**丹尼士禿鷹**（Dennis Condor），後來又間唔中稱為**Dominator 6X2**，係英國丹尼士車廠出嘅一款三軸後置引擎雙層巴士。

設計
--

丹尼士巨龍嘅設計係源自兩軸嘅丹尼士統治者，佢加多咗一條中軸作為輔助車軸，緊貼住驅動軸。初時嘅丹尼士巨龍條中軸只係兩個車轆用防傾桿連埋，唔係真嘅車軸，1986年先至開始用真嘅車軸。

初時嘅丹尼士巨龍得12米長版本，而三條車軸都擺得比較前（同同期嘅都城嘉慕威曼都城巴士同埋利蘭奧林比安三軸車比）。後來應巴士公司要求而出埋11米版，但車軸位置冇12米版擺得咁前。

丹尼士喺1989年整咗第一架有冷氣嘅丹尼士巨龍，用一副引擎同時行車同埋行冷氣。初時出嘅丹尼士巨龍冷氣巴士都係11米長，後來出埋9.9米（前輪跨短啲）、10.3米同埋12米版（車軸位置冇12米冇冷氣版擺得咁前）。

丹尼士巨龍可以用吉拿或康明斯引擎，並配Voith或ZF波箱。而車身方面，除咗有4架樣辦車係用亞歷山大車身之外，其餘嘅（包括全部量產型）係配都普金屬部分車身。

香港
--

### 九龍巴士

1982年，九巴買咗3架12米丹尼士巨龍嚟試，呢3架車係配亞歷山大車身，有上落車門各一隻。九巴喺1983至1986年買多188架12米巨龍，但改配有三隻門嘅都普金屬部分車身，一隻門上車兩隻門落車。

1986年，九巴開始引入11米巨龍巴士。1986至1994年間，九巴買咗371架11米巨龍，但係由於1990年至1991年嘅一批共50架巴士嘅其中一副底盤喺於運送時損毀，得49架（車隊冧巴S3N222-270）投入服務，所以合共有370架。其中50架11米巨龍嘅車尾被密封，預咗畀人裝冷氣，但九巴一直都冇裝冷氣上去。

1990年，九巴引入一架11米巨龍冷氣巴士嚟試。之後九巴開始引入丹尼士巨龍冷氣巴士，包括喺1991至1997年引入多359架11米巨龍冷氣巴士、1993至1999年引入235架9.9米巨龍冷氣巴士、1997至1998年引入170架12米巨龍冷氣巴士。

隨住九巴車隊更新嘅進度，全部12米冇冷氣巨龍已經喺1997至2003年退役，而11米冇冷氣巨龍除咗兩架喺1994年（交通意外）以及1999年（改裝）提早退役之外，其餘嘅喺2002至2012年退役。11米冷氣巨龍有4架因交通意外而提早退役，其餘嘅亦喺2007至2015年退役。兩架12米冷氣巨龍因交通意外或者燒車而提早退役，其餘嘅喺2015至2016年退役。兩架9.9米冷氣巨龍因交通意外而提早退役，其餘嘅亦自2011至2017年退役。九巴旗下嘅丹尼士巨龍退嗮役之後，佢嘅車隊亦全面低地台化。

### 中華巴士

1982年，中華巴士接收咗兩架12米丹尼士禿鷹嚟試，佢哋分別配都普金屬部分車身同埋亞歷山大車身，兩架都係得兩隻門。其中配都普金屬部分車身嗰架曾經係全港載客量最高嘅巴士，載到171人，個紀錄到今時今日都冇巴士打破到。

不過中巴揀咗買三軸嘅都城嘉慕威曼都城巴士，去到都城嘉慕威曼業務喺1989年完咗至開始買丹尼士禿鷹。中巴喺1989至1990年間引入46架12米禿鷹，同埋喺1990至1991年間引入28架11米冇冷氣禿鷹。另外中巴喺1990至1997年間引入92架11米冷氣禿鷹。

1998年9月1號中巴專營權完咗之後，啲禿鷹都賣晒畀新世界第一巴士。其中3架12米禿鷹改裝為訓練巴士，其餘45架12米禿鷹喺1998至1999年退役，其中多架運返英國繼續行。至於冇冷氣嘅11米禿鷹，新巴喺1999年將其中一架（車隊冧巴DM6）改裝為開篷巴士，2000年開始行15C，直到2008年1月；2000年新巴賣咗3架畀城巴做訓練巴士；而其餘嘅就喺2002年退役。新巴將其中一架（車隊冧巴DM28）油上「新巴最後一架熱狗」特別色，並喺2002年8月17號新巴冇冷氣巴士嘅最後一日出席遊車河活動。最後兩架退役嘅冇冷氣11米禿鷹都俾人保留，一架（車隊冧巴DM17）返咗英國，而DM28就由新巴保留，不過DM28喺2004年連同多架冇冷氣11米禿鷹一齊俾人拆咗。

新巴2007年開始將一架11米冷氣禿鷹（車隊冧巴DA66）改裝為開篷巴士，2008年1月25號取代DM6。

新巴嘅禿鷹冷氣巴士喺2004至2015年退役。部分被轉售英國及杜拜等地繼續行，7架俾大巴士香港有限公司買入同埋改裝為開篷巴士，喺2008年12月開展佢嘅香港觀光巴士服務，2015年再轉賣去美國。

### 城巴

城巴自1993年開始訂購丹尼士巨龍冷氣巴士，佢哋都係配都普金屬部分車身，但同九巴同埋中巴嗰啲唔同嘅，係城巴嘅都普金屬部分車身係用闊啲嘅前門，車頭用類似亞歷山大R型車身嘅設計，而車身裝嵌就係由葡萄牙嘅Salvador Caetano搞。

1994至1998年，城巴一共引入40架丹尼士巨龍10.3米單門冷氣巴士同埋80架丹尼士巨龍12米冷氣巴士。

2000至2002年，城巴將一架10.3米巨龍（車隊冧巴701）改裝成全球首架三軸雙層冷氣無軌電車。另有一架10.3米巨龍（車隊冧巴713）喺2002年9月焚燬報廢。至於其餘嘅丹尼士巨龍，10.3米版喺2011至2014年陸續退役，而12米版就喺2012至2015年陸續退役。

### 香港空運貨站

1996年，香港空運貨站有限公司買咗4架丹尼士巨龍12米冷氣巴士做員工接送車。佢哋嘅外形同城巴嘅相似，但冇路線牌同埋裝咗窄身啲嘅3+2標準座椅以提升載客量。

由1999年9月起，香港空運貨站唔再親自經營自己嘅員工接送巴士線，因此呢4架巴士俾新巴買入，巴士喺2000年重新投入服務。四架車喺2013年退役。

非洲
--

1992年，英國Stagecoach集團買入10架11米丹尼士巨龍巴士，全部編配去馬拉維。1995至1996年Stagecoach集團買多20架11米丹尼士巨龍巴士，並投放去肯雅。後來，全部喺肯雅行駛嘅巨龍被運返英國，並喺1998至2000年重新投入服務。

停產
--

丹尼士巨龍喺1997至1998年間正式停產，俾丹尼士三叉戟3型低地台巴士取代。

之前嘅「丹尼士巨龍」、「丹尼士禿鷹」
------------------

丹尼士喺1948年推出一款叫Dragon嘅拖頭，1949年宣佈停產。

丹尼士亦喺1950年代尾出過一款叫Condor嘅貨車。

出面網頁
----

* DM17 in preservation - dedicated to a preserved ex-CMB/NWFB Dennis Condor

|  |  |
| --- | --- |
|  | 維基同享有多媒體嘅嘢：**Dennis Dragon** |

| * 睇
* 傾
* 改
丹尼士/TransBus/亞歷山大丹尼士巴士 |
| --- |
| 1926年–1967年 | E/EV · F/FS · G/GL · H/HS/HV · Dart · Arrow · Lancet/Lancet 2/Lancet 3/Lancet 4 · Lance/Lance 2/Lance 3 · Ace · Mace · Falcon · Pike · Dominant · Lancet UF · Pelican · Teal · Loline |
| 1977年– | 統治者 · 喝采 · Dart（前置引擎） · 獵鷹 · Lancet · 巨龍/禿鷹 · Dorchester · Domino · 都普425底架 · 標槍 · 飛鏢/飛鏢SLF · 長矛/飛箭/長矛SLF · 三叉戟3型（三軸版三叉戟） · 三叉戟2型（兩軸版三叉戟/Enviro 400） · R-Series · Enviro 300 · Trident E500（Enviro 500） · Enviro 200（TransBus） · Dart 4（Enviro 200 Dart/Enviro 200MMC） · Enviro 350H · Trident E500 Turbo（Enviro 500MMC） · Enviro 400MMC · Enviro 500 SuperLo |